ועדת הכספים, כנסת 18, פרוטוקול מספר 16, 2009-03-31 15:30

גדעון סער: שלום, אני פותח את הישיבה.

גדעון סער: אני מודה לכל החברים שהגיעו.

גדעון סער: התכנסנו כתוצאה מאילוץ חיובי והוא בחירתו של חברנו, ראובן ריבלין, לתפקיד יושב-ראש הכנסת אתמול.

גדעון סער: כתוצאה מזה היה צורך לבחור יושב-ראש חדש לוועדת הכספים הזמנית.

גדעון סער: עדיין איננו יודעים אם נצליח עד מועד היציאה לפגרה – שזה מחר – להקים ועדת כספים קבועה.

גדעון סער: אני אפילו מטיל בזה ספק מסוים.

גדעון סער: חייבת להיות בכל זאת ועדה מתפקדת לתקופת הפגרה, שהיא תקופה של חודש ימים.

גדעון סער: היום גם קבענו כמה סייגים שנוגעים לחג, שוועדת הכספים הזמנית – כמו הוועדות הזמניות האחרות – תוכל להתכנס במהלך הפגרה ללא הגבלה.

שי חרמש: מה גודלה?

גדעון סער: 17 חברים.

שי חרמש: לא 19?

גדעון סער: 19 הייתה הוראת שעה בחקיקה בכנסת הקודמת וגם בכנסת - - -

שי חרמש: אני לא מבין למה.

גדעון סער: הפטנט הזה של הגדלת הוועדה בהוראת שעה רשום על שמי בכנסת ה-16 ואם זה יהיה נכון מבחינה פוליטית זה יקרה גם בכנסת ה-18.

גדעון סער: היום הוועדה המסדרת התכנסה והחליטה לבחור בחבר הכנסת זאב אלקין, שכבר כורע תחת עומס התארים הרבים, שבכולם הוא זכה בפרק זמן של 24 שעות.

יעקב ליצמן: אני מכיר כמה אנשים שמוכנים להתחלק אתנו.

גדעון סער: יש גם כמה שלא מוכנים.

גדעון סער: על כל פנים, הגעת לעמדת השפעה מאוד גדולה.

גדעון סער: אני מקריא את ההחלטה: בהתאם להוראות סעיף 10א לתקנון הכנסת הוועדה תבחר לה יו"ר מבין חבריה.

גדעון סער: הוועדה המסדרת ממליצה לבחור בחבר-הכנסת זאב אלקין לכהן כיושב-ראש ועדת הכספים הזמנית במקום חבר-הכנסת ראובן ריבלין, שהתמנה ליושב-ראש הכנסת".

גדעון סער: זה לא סוד שהתוכניות שלנו לגבי ועדת הכספים הקבועה הן שבראשה יעמוד חבר מסיעה אחרת, שאתה עדיין לא השלמנו את המשא ומתן הקואליציוני.

שי חרמש: זאת אומרת, האופציות פתוחות עדיין?

יעקב ליצמן: יכול להיות שציפי לבני תרצה את זה, אז אתמודד מולה.

גדעון סער: הן פתוחות לסיעה אחת בלבד, והיא לא סיעת קדימה.

גדעון סער: אני מעמיד להצבעה את הצעת ההחלטה שאותה הקראתי.

גדעון סער: מי בעד?

גדעון סער: מי נגד?

גדעון סער: הצבעה בעד – פה אחד נגד – אין נמנעים – אין הצעת ההחלטה אושרה פה אחד.

גדעון סער: תודה רבה, אני קובע שההחלטה אושרה פה אחד.

גדעון סער: האם יש חברים שרוצים לדבר?

שי חרמש: אנחנו מאחלים ליושב-ראש הזמני הצלחה, כמו ליושב-ראש הזמני הקודם.

שלי יחימוביץ': חבר-הכנסת אלקין, אני שמחה על מינויך כיו"ר הקואליציה ושמחה על המינוי הזמני שלך כיו"ר ועדת הכספים.

שלי יחימוביץ': אני מאוד מעריכה אותך - - -

זבולון אורלב: הוא גם יו"ר הוועדה המסדרת.

זבולון אורלב: עכשיו הוא עומד בראש שתיים מתוך שלוש הוועדות - - -

שלי יחימוביץ': בכנסת הקודמת שיתפנו פעולה פעמים רבות, למרות שיש בינינו פערים אידיאולוגיים גדולים.

שלי יחימוביץ': אני מעריכה את האינטליגנציה שלך, את היושר האינטלקטואלי שלך, את העובדה שאתה אידיאולוג, ואני מאחלת לך שתצליח בתפקידך.

שלי יחימוביץ': אני מתכוונת לשתף אתך פעולה, אמנם במידה מוגבלת - - -

זאב אלקין: "מוגבל" זה נתון לפרשנות ולהרחבה.

שלי יחימוביץ': אבל אני מבטיחה לך שככל שזה תלוי בך באופן אישי, אתה הבן-אדם הטוב ביותר שעמו אני אהיה מסוגלת לקיים - - -

שי חרמש: אין אחרים פה?

שלי יחימוביץ': לתפקיד הספציפי הזה.

שלי יחימוביץ': אני מאחלת לך הצלחה רבה.

יעקב ליצמן: אני מברך את זאב, אני מעריך אותו מאוד.

יעקב ליצמן: אני מאחל לו שהתקופה שלו כיושב-ראש ועדת הכספים תהיה מקבילה לתקופה שבה הוא יהיה יושב-ראש הוועדה המסדרת.

גדעון סער: אני מצטרף לדברים.

זאב אלקין: מה שהכי חשוב זה שאני מצטרף לדברים.

יעקב ליצמן: בתקופה הזמנית הזאת אנחנו הולכים להצביע על דברים הרי עולם, כמו מינוי מנכ"ל הכנסת.

יעקב ליצמן: ברור שאנחנו נשתף פעולה.

יעקב ליצמן: אני מאחל לך הצלחה.

משה גפני: אני עובד אתו בכל התפקידים שלו עכשיו והוא עובד בסדר גמור.

משה גפני: חבר-הכנסת אלקין עושה את עבודתו נאמנה.

משה גפני: בתקופה הקצרה הזאת, שהוא קיבל כמה תפקידים מאוד חשובים, הוא עושה את זה בנועם הליכות ואנחנו חוטפים ממנו מבלי להרגיש.

משה גפני: תודה רבה, שיהיה לך בהצלחה.

גדעון סער: חבר-הכנסת חרמש, בבקשה.

שי חרמש: אני רק רוצה לסיים בשם כולם ולומר שאני חושב שרואים את השורשים הטובים, מאיפה חבר-הכנסת אלקין צמח.

שי חרמש: לא פלא שיש פה הסכמה רחבה מקיר לקיר.

שי חרמש: אני אעזור לך לא במידה מוגבלת.

גדעון סער: תודה רבה.

גדעון סער: אדוני היושב ראש, בבקשה.

זאב אלקין: בתגובה ל"מי שברך" שקבלתי, כנראה שהדרך הכי טובה לקבל "מי שברך" על המינוי לתפקיד הזה זה להתמנות באופן זמני ביותר.

זאב אלקין: אז בוודאי כולם רגועים.

זאב אלקין: אני חוזר ומצהיר שלאור ריבוי המשימות אשמח למסור את שרביט ניהול הוועדה למי שיעמוד בראש ועדת הכספים הקבועה בהקדם האפשרי, מי שזה יהיה.

זאב אלקין: אני מודה לחברים על הברכות .

זאב אלקין: ייתכן שזאת ועדה שתצטרך להתכנס לא רק מחר, אלא גם בפגרה.

זאב אלקין: לא נטריד אתכם בלי צורך אמיתי אבל אם יהיה צורך כמובן שנעשה את זה.

זאב אלקין: שוב, תודה רבה לכם על האמון, ואני מקווה שאזכה באמונכם גם במקומות אחרים, שיהיו יותר קבועים.

זאב אלקין: תודה רבה.

גדעון סער: תודה, אני נועל את הישיבה.